Oğlanın sözü. Asfaltda qan

Oğlanın sözü. Asfaltda qan () — 2023-cü ildə rejissor Jora Krıjovnikov tərəfindən çəkilmiş rus kriminal dram teleserialıdır. Serial, 1980-ci illərin sonlarında Sovet İttifaqının Tatarıstan bölgəsinin paytaxtı Kazanda baş verən və "Kazan fenomeni" kimi tanınan yeniyetmələrdən ibarət kriminal dəstələrin fəaliyyətini əks etdirir. Serialın ssenarisi tatar jurnalist Robert Karayevin "Oğlan sözü. Kriminal Tatarıstan 1970–2010-cu illərdə" adlı sənədli kitabı əsasında hazırlanmışdır.

 Süjet 
Serialın hadisələri 1980-ci illərin sonlarında Kazanda baş verir. Bu dövrdə şəhərdə və ətraf bölgələrdə yeniyetmələrdən ibarət kriminal dəstələr yaranırdı. Bu dəstələr, yaşadıqları məhəllələri qorumaq və digər qruplaşmalara qarşı mübarizə aparmaq məqsədilə təşkilatlanırdılar. Dəstələr arasında tez-tez kütləvi davalar baş verir, bu qarşıdurmalarda bıçaq, beşbarmaq, dəyənək və odlu silah kimi vasitələrdən istifadə olunurdu. Bəzən bu davalar insan ölümləri ilə nəticələnirdi. Sovet İttifaqının dağılmasından sonra bəzi dəstələr mütəşəkkil cinayətkar qruplaşmalara çevrilərək sahibkarlara qarşı təzyiqlər göstərməyə başlamışdılar.

 İstehsal 
Serial "Start" onlayn kinoteatrı tərəfindən "Toomuch Production" kinoşirkəti, "Milli Media Qrup" və Rusiyanın "İnternetin İnkişafı İnstitutu" ilə birgə istehsal olunmuşdur. Serialın ilk mövsümünün premyerası 9 noyabr 2023-cü ildə keçirilmiş və ümumilikdə 8 seriyadan ibarət olmuşdur.

Televiziyadakı premyerası, 2024-cü il aprelin 15-dən 25-dək "NTV" kanalında baş tutub.

 Təsiri və tənqid 
"Oğlanın sözü. Asfaltda qan" serialı Rusiyada və keçmiş postsovet ölkələrində geniş rezonans doğurmuşdur. Serialın hər epizodunda səslənən və "Aiqel" qrupu tərəfindən ifa olunan "Pıyala" mahnısı Rusiyanın musiqi çartlarında, "Spofity" və "Shazam"ın top hitlər sıralamasında ilk pillələrdə yer almışdır.

Bununla yanaşı, serial zorakılığı romantikləşdirməkdə və yeniyetmələri cinayətə sövq etməkdə ittiham olunmuşdur. Tatarıstan rəhbərliyi serialın Kazanda çəkilməsinə icazə verməmiş, nəticədə çəkilişlər Rusiyanın Yaroslavl şəhərində aparılmışdır. Tatarıstan Prezidenti Rüstəm Minnexanov serialın ölkənin apardığı siyasətə uyğun gəlmədiyini bildirmişdir.

Qazaxıstanda da serialın nümayişinin qadağan olunması məsələsi gündəmə gəlmişdir. Qazaxıstanın elm və ali təhsil naziri Sayasat Nurbek və təhsil naziri Qani Beysembayev serialın zorakılığı təbliğ etdiyini və bu cür serialların nümayişinin qarşısının alınmasının vacibliyini vurğulamışlar.

 İstinadlar 

Kateqoriya:Rus dilində teleseriallar
Kateqoriya:SSRİ haqqında filmlər